Materiál ku konferencii:

Správa o činnosti Slovenského bridžového zväzu za rok 2021

Vážení členovia Slovenského bridžového zväzu,

Predovšetkým som rád, že po viacerých rokoch môžem pred Vás predstúpiť so správou osobne. Ostatné dve konferencie sme organizovali s využitím elektronických prostriedkov a to, že naše stanovy na takúto alternatívu boli pripravené už pred nástupom pandémie, bolo z našej strany veľmi prozreteľné.

Čomu sme sa tento rok venovali?

Ako riadny člen Slovenského olympijského a športového výboru sa náš zástupca zúčastnil dvoch Valných zhromaždení SOŠV. Prvé VZ sa konalo prostredníctvom telekonferencie a popri výročných správach a hodnotení predchádzajúceho roka bola dominantnou témou situácia v slovenskom lyžovaní po skončení zimnej sezóny. Druhé VZ sa konalo začiatkom júla aj s fyzickou prítomnosťou delegátov, na ktorom sme schvaľovali účastníkov Olympijských hier v Tokiu.

Zo strany MŠVVaŠ sme presne pred rokom boli predmetom kontroly zápisov z rokovaní najvyššieho orgánu, výkonného orgánu a kontrolného orgánu. Podľa predbežného výsledku kontrola vyhodnotila šesť pochybení za predchádzajúcich 12 mesiacov. Na základe vysvetlenia, ktoré sme pripravili spolu s Milanom Krajčom a odkonzultovali s právnikom SOŠV, boli štyri nálezy zo záverečného protokolu vynechané ako bezpredmetné, jeden sme odstránili ešte v minulom roku a posledný nález, týkajúci sa zasadaní kontrolnej komisie, odstránime pri najbližšom podnete, ktorý dostane kontrolná komisia. Medzičasom uplynulo funkčné obdobie Hlavnej kontrolórky športu, p. Fisterovej a na toto miesto bola vybraná p. Dvorščíková.

MŠVVaŠ ďalej pracuje na zmene Zákona o športe, stranu športovcov a športových zväzov zastupuje SOŠV. Zatiaľ máme o výsledkoch práce iba kusé informácie. Čo ostane zo vzorca pre výpočet príspevku pre uznané zväzy a v akej podobe bude tento súčasťou novej právnej úpravy, je stále nejasné. Pritom nejde iba o spochybňovanie merania popularity, či už domácej alebo zahraničnej, ale napríklad aj o zahrnutie objektívnej nákladovosti niektorých športov (napríklad motorové lietanie). Podstatným prínosom je, že diskusia začala obsahovou zmenou a zákon nebude primárne šitý právnikmi prepojenými s futbalovým zväzom a v prospech futbalového a niektorých ďalších veľkých zväzov. Hovorí sa o tom, že pre menšie športové zväzy by malo ubudnúť administratívnych povinností.

Keď sa pozrieme do vlastnej kuchyne, tam toho v tomto roku veľa na hodnotenie nemáme. Zrušením jarného sústredenia 1. SBL sme bez dlhodobej celoštátnej súťaže už druhý rok. Na jeseň máme naplánovaný druhý ročník Slovenského pohára online družstiev, kam opäť pozveme spoločne družstvá z prvej a druhej ligy.

Neodohrali sa tradičné súťaže Karpatský pohár, Veľká cena Košíc ani Malá cena Žiliny, z nich aspoň párová súťaž Veľkej ceny Košíc prebehla začiatkom mája online na BBO. Po poldruha roku sú aktuálne Majstrovstvá Slovenska prvou živou súťažou, ktorá sa od Karpatského pohára 2020 uskutočňuje na Slovensku. Počas toho, ako boli kluby na Slovensku zatvorené, sme sa v online prostredí BBO mohli stretávať dvakrát týždenne na turnajoch organizovaných pod hlavičkou KBK a SBZ. Po zrušení obmedzení začiatkom júna kluby mohli obnoviť svoju činnosť a ich členovia sa vrátiť sa k hracím stolíkom a kartám a v rovnakom čase sme prestali s organizáciou turnajov na BBO. K tomuto bodu by som rád doplnil jednu poznámku: mnohé zahraničné kluby a národné zväzy podpísali zmluvy s BBO a následne organizovali svoje online turnaje v platenej sekcii, za čo časť vyzbieraného vložného skončila na účte klubu alebo zväzu. V našom prípade aj KBK aj SBZ pokračovali v turnajoch na neplatenej sekcii BBO, takže všetky odmeny vrátane odmeny pre vedúceho našich turnajov idú z iných zdrojov.

Reprezentácia. Tento rok sú opäť zrušené ME družstiev. Ich presunom na jún 2022 sa EBL prakticky vráti k pôvodnému dvojročnému cyklu, keď v párnych rokoch sa organizujú ME národných družstiev a v nepárnych rokoch transnacionálne ME. WBF presunula Bermuda Bowl z leta 2021 na jar 2022, čo pre EBL znamenalo vybrať si z 2 možností: pre nomináciu národných družstiev využiť výsledky ME ešte z roku 2018 alebo narýchlo zorganizovať kvalifikačný turnaj. Nakoniec koncom augusta sa uskutočnila online kvalifikácia, pre jej organizáciu EBL zvolila platformu RealBridge. Slovensko, napriek tomu, že sa pôvodne do kvalifikácie prihlásilo a nahlásilo súpisku pre kategóriu Open, nakoniec na turnaji neštartovalo. Dôvodom zmeny rozhodnutia boli dlhodobé pobyty niektorých nominovaných reprezentantov v zahraničí a neochota zo strany jedného z nich podrobiť sa platným postupom pri príchode na Slovensko.

Takže celá príprava reprezentácie, kde v širšom kádri je 10 hráčov, bola výlučne v online prostredí, postupne od januára do konca augusta sa Slovensko zúčastnilo 6 turnajov (na september je Slovensko prihlásené na siedmy) kde sme si zmerali schopnosti proti družstvám zostaveným zo skutočne elitných hráčov. A hoci ani raz sa nepodarilo nášmu družstvu postúpiť do vyraďovacej časti, v niektorých turnajoch sme k tomu mali naozaj blízko. Verím, že táto príprava bude mať praktický výsledok, lebo vo zvyšnej časti roka Slovensko posiela družstvo najprv na Hry malých zväzov do Vilniusu a v novembri dostaneme výnimočnú príležitosť postaviť družstvo, ktoré na Champions‘ Cupe nastúpi proti 11 majstrom z 10 najúspešnejších európskych krajín.

V mládežníckych kategóriách boli zrušené plánované MEJ družstiev aj MSJ párov. Aktivity smerom k našim mladým hráčom boli stopnuté v kluboch a na BBO bolo pravidelnejšie vidieť iba jednu dvojicu. Evidentne smerujeme k tomu, že v najbližšej budúcnosti nebudeme vedieť postaviť mládežnícke družstvo, nieto ešte mládežnícke družstvo s ambíciou nadviazať na úspech U21-ky z rokoch 2013 a 2014.
Tomáš Pavlík, po úspešnom absolvovaní kurzu EBL pre vedúcich turnajov v 2020, sa z dôvodu súbehu nových školských a pracovných povinností, odhlásil zo seminára pre vedúcich turnajov, ktorý EBL organizuje v októbri v Budapešti.

Keď budem hodnotiť úspechy a neúspechy SBZ za celý tento rok, tak ten hlavný činiteľ nie je obsiahnutý v bodoch, ktoré doteraz v správe spomínam, ale v bode, ktorý ešte iba chystáme. Je to organizácia Champions‘ Cupu v Pezinku. Popri vskutku reprezentatívnych priestoroch pezinského zámku, očakávanej spolupráce zo strany samotného mesta, materiálovom vybavení, ktoré sme si z väčšej časti zabezpečili ešte minulý rok, bude veľa záležať na prístupe našich členov, kde počítame aj s pomocou zo strany mladých hráčov. Súčasťou Champions‘s Cupu býva zasadnutie výkonného výboru EBL v mieste konania súťaže, takže zodpovednosť je o to väčšia, že v novembri na Slovensku privítame celé vedenie EBL a snáď aj pár hostí z WBF. Držte nám palce, nech túto súťaž, všetky s ňou súvisiace aktivity a rad formálnych aj neformálnych stretnutí zvládneme minimálne na úrovni, ktorou sme sa prezentovali pred 4 rokmi pred a počas MEJ v Šamoríne.

Ďakujem za pozornosť.

v Poprade, 25. septembra 2021

Správu vypracoval: Peter Belčák